Politiet fik meldingen om en mulig drukneulykke kl. 8.41. Det var tre kvindelige roere fra Aalborg dameroklub, der var taget afsted på en morgenrotur. Men undervejs fik den ene kvinde et ildebefindende - og det er formentlig de andre to kvinders forsøg på at hjælpe hende, der fik båden til at kæntre. Beredskabscenter Aalborg blev tilkaldt og fik kvinderne i land, og båden er blevet øset fri for vand og er kommet retur til roklubben. Kvinden, der fik et ildebefindende, er kørt til traumecenteret, de to andre har det fint. - Man skal selvfølgelig passe på, når man befinder sig på Limfjorden, for vandet er kun fem-seks grader varmt, så hvis man ryger i, skal man ikke ligge der så længe før, det begynder at blive kritisk, siger Anders Brosbøl, indsatsleder fra Beredskabscenter Aalborg efter mandagens redningsaktion.

Referat:
Tre kvindelige roere kæntrede i morges, da de var ude at ro på Limfjorden.